ನಾನು ಜರ್ಮನ್ ಕಲಿತ ರೀತಿಯನ್ನು ನಿಮ್ಮೊಡನೆ ಹಂಚಿಕೊಳ್ಳುವೆ. 

ನೀವು ಹೊಸ ದೇಶಕ್ಕೆ, ಹೊಸ ಪರಿಸರಕ್ಕೆ ಹೋದಾಗ ಅಲ್ಲಿನ ನುಡಿಯನ್ನು ಕಲಿಯಲು ಇದು ಸಹಕಾರಿ ಆಗಬಹುದು ಎಂದು ಹಂಚಿಕೊಳ್ಳುತ್ತಿರುವೆ. ಆಸಕ್ತಿ ಇದ್ದರೆ ಓದಿ ಹಂಚಿಕೊಳ್ಳಿ. 

ನನಗೆ ಜರ್ಮನಿಗೆ ಕಾಲಿಟ್ಟ ದಿನದಿಂದ ತಲೆಯಲ್ಲಿ ಇದ್ದದ್ದು ಒಂದೇ: ತೀರಾ ಅವಶ್ಯಕ ಸಂದರ್ಭ ಬಂದಾಗ ಮಾತ್ರ ಆಂಗ್ಲ ನುಡಿಯ ಬಳಕೆ ಮಾಡೋಣ, ಇಲ್ಲದಿದ್ದರೆ ಆದಷ್ಟು ಎಲ್ಲೆಡೆ Duolingo ಅಲ್ಲಿ ಕಲಿತಿದ್ದ ಹರಕು-ಮುರುಕು ಜರ್ಮನ್ ಅನ್ನೇ ಮಾತಾಡೋಣ ಎಂದು.  

ನಾನು ಎಲ್ಲೇ ಹೋದರೂ ಕೈಸನ್ನೆ ಮತ್ತು ಹಾವಭಾವದ ಮೂಲಕ ನನಗೆ ತಿಳಿದಿದ್ದ ಜರ್ಮನ್ ಅಲ್ಲೇ ಮಾತನಾಡುತ್ತಿದ್ದೆ. ಜರ್ಮನಿಗೆ ಹೋದ ಮೊದಲ ದಿನ, ನನಗೆ ಸ್ನಾನದ ಲಿಕ್ವಿಡ್ ಬೇಡ, ಬಾರ್ ಸೋಪ್ ಬೇಕು ಎಂಬುದನ್ನು ತಿಳಿಸುವ ಹೊತ್ತಿಗೆ ಚಳಿಗಾಲದಲ್ಲೂ ಬೆವರು ಇಳಿದಿತ್ತು. "ನೀರೊಳಗಿರ್ದುಂ ಬೆಮರ್ದಂ ಉರಗ ಪತಾಕಂ" ಎಂಬ ದುರ್ಯೋಧನನ ಪರಿಸ್ಥಿತಿ ನನ್ನದಾಗಿತ್ತು. ಕಡೆಗೂ ನನ್ನ ಕೈ ಸನ್ನೆಗಳನ್ನು ಅರ್ಥ ಮಾಡಿಕೊಂಡ ಅಂಗಡಿಯಾಕೆ "ಓಹ್, Seife (ಸೈಫಾ)" ಎಂದು ಹೇಳಿದರು. ಅದು ನಾನು ಅಲ್ಲಿನ ಸ್ಥಳೀಯರಿಂದ ಕಲಿತ ಮೊದಲ ಜರ್ಮನ್ ಪದ.  

ಯಾವಾಗ ನಾವು ಡಿಕ್ಷನರಿಯ ಸಹಾಯ ಇಲ್ಲದೆ ಈ ರೀತಿ ಅಂಗಡಿ-ಮುಂಗಟ್ಟುಗಳಲ್ಲಿ ಪದಗಳನ್ನು ಕಲಿಯುತ್ತೇವೆಯೋ ಆಗ ಆ ಪದವು ನಮ್ಮ ತಲೆಯಲ್ಲಿ ಉಳಿಯುತ್ತದೆ.  

Fast forward, ನಮ್ಮ ಯುನಿವರ್ಸಿಟಿಯಲ್ಲಿ ಉಚಿತ ಜರ್ಮನ್ ತರಗತಿಗಳು ಇದ್ದವು. ಅದರ ಜೊತೆಗೆ ಯುನಿವರ್ಸಿಟಿಯಲ್ಲಿ ನಮ್ಮ ಕೋರ್ಸ್ ಮುಗಿಯುವುದರೊಳಗೆ ಕನಿಷ್ಠ A1 (A1 ಎಂದರೆ ಕಡಿಮೆ C2 ಎಂದರೆ ಹೆಚ್ಚು) ಮಟ್ಟದ ಜರ್ಮನ್ ಕುರಿತಾದ ಜ್ಞಾನದ ಅಗತ್ಯ ಇತ್ತು, ಮತ್ತು ಅಂಕಪಟ್ಟಿಯಲ್ಲಿ, ಅದಕ್ಕೆ ಅಂಕ ಇಲ್ಲದಿದ್ದರೂ ಕನಿಷ್ಠ 50% ಪಡೆದು ತೇರ್ಗಡೆಯಾಗಬೇಕಿತ್ತು. ಇದಕ್ಕೆ 5 ECTS ಕ್ರೆಡಿಟ್ಸ್‌ಗಳಷ್ಟು ಮಹತ್ವ ಇತ್ತು. ನಾನು ಈ ಉಚಿತ ಶಿಕ್ಷಣದ ವ್ಯವಸ್ಥೆಯನ್ನು ಸದುಪಯೋಗ ಮಾಡಿಕೊಂಡು ಯುನಿವರ್ಸಿಟಿಯಲ್ಲಿ B1 (intermediate) ಹಂತದವರೆಗೂ ಕಲಿತುಕೊಂಡೆ.  

ಒಂದು ಕಡೆ ಯುನಿವರ್ಸಿಟಿಯ ತರಗತಿಯಲ್ಲಿ ಜರ್ಮನ್ ಕಲಿಯುತ್ತಿದ್ದರೂ, ಹೊರಗಿನ ಪ್ರಪಂಚದ ಮಾತುಕತೆಗಳಿಗೂ ಅಲ್ಲಿನ ನಾಲ್ಕು ಗೋಡೆಯ ಮಧ್ಯೆ ಕಲಿಯುತ್ತಿದ್ದ ಜರ್ಮನ್‌ಗೂ ಬಹಳ ವ್ಯತ್ಯಾಸ ಇತ್ತು. ಇದು ಹೇಗೆಂದರೆ, ವಿಡಿಯೋ ಗೇಮ್ ಅಲ್ಲಿ ಕಾರ್ ಓಡಿಸಿ ಟ್ರಾಫಿಕ್ ಅಲ್ಲಿ ಕಾರ್ ಓಡಿಸಿದಂತೆ.  

ಹೀಗಾಗಿ, ನಾನು B1 ಜ್ಞಾನವನ್ನು ಸಂಪಾದಿಸಿಕೊಂಡ ನಂತರ, ಲ್ಯಾಂಗ್ವೇಜ್ ತರಗತಿಯಲ್ಲಿ ಸ್ಪ್ಯಾನಿಷ್ ನುಡಿಯನ್ನು ಜರ್ಮನ್‌ನಲ್ಲಿ ಹೇಳಿಕೊಡುತ್ತಾರೆ ಎಂಬ ವಿಚಾರ ತಿಳಿದು, ನಾನು ಆ ತರಗತಿಗಳನ್ನು ಆರು ತಿಂಗಳ ಕಾಲ ಅಟೆಂಡ್ ಮಾಡಿದೆ. ಅಲ್ಲಿ A1 ಮಟ್ಟದ ಸ್ಪ್ಯಾನಿಷ್ ಕಲಿಯುವುದರ ಜೊತೆಗೆ ನನ್ನ ಜರ್ಮನ್ ಜ್ಞಾನವನ್ನು ಇನ್ನೂ ಸ್ವಲ್ಪ ಹೆಚ್ಚಿಸಿಕೊಂಡೆ.  

ನನ್ನ ಕೋರ್ಸ್ ಇಂಗ್ಲಿಷ್‌ನಲ್ಲಿ ಇದ್ದ ಕಾರಣ, "ಟೆಕ್ನಿಕಲ್ ಜರ್ಮನ್ ಅನ್ನು ಹೇಗೆ ಕಲಿಯುವುದು?" ಎಂಬ ಪ್ರಶ್ನೆ ನನ್ನನ್ನು ಕಾಡುತ್ತಿತ್ತು. ಹೀಗಾಗಿ ಕಡೆಯ ಸೆಮಿಸ್ಟರ್‌ನಲ್ಲಿ ಪ್ರಾಜೆಕ್ಟ್ ಮಾಡುವಾಗ, ಯಾತಕ್ಕೂ ಇರಲಿ ಎಂದು ಬಿಸಿನೆಸ್ ಇಂಗ್ಲಿಷ್ ಮತ್ತು Fluid Dynamics ತರಗತಿಗಳನ್ನು ಜರ್ಮನ್ ಮೀಡಿಯಂನಲ್ಲಿ ಓದುವ ಸಾಹಸವನ್ನು ಮಾಡಿದೆ. ಪಾಸ್ ಅಂತೂ ಆದೆ, ಆದರೆ ಅದು ಸುಲಭವಾಗಿರಲಿಲ್ಲ. ಇದಲ್ಲದೆ, ಬಿಡುವಿನ ವೇಳೆಯಲ್ಲಿ ಯೂನಿವರ್ಸಿಟಿ ಅಲ್ಲಿ ನಡೆಯುತ್ತಿದ್ದ ಜರ್ಮನ್ ಟೆಕ್ನಿಕಲ್ ಸೆಮಿನಾರ್ಗಳಿಗೆ ಸುಮ್ಮನೆ ಹೋಗಿ ಕೂರುತ್ತಿದ್ದೆ. ಅದಲ್ಲದೆ, ನನಗೆ Formula One ಎಂದರೆ ಬಹಳ ಹುಚ್ಚು, ಹೀಗಾಗಿ ಅಲ್ಲಿನ ಸ್ಥಳೀಯ ವಾಹಿನಿಯಲ್ಲಿ ಇಂಗ್ಲಿಷ್ ಕಾಮೆಂಟರಿ ಇಲ್ಲದ್ದು ವರವಾಗಿ ಪರಿಣಮಿಸಿ, ಜರ್ಮನ್ ಕಾಮೆಂಟರಿಯನ್ನು ಕೇಳಿಸಿಕೊಳ್ಳುತ್ತಾ, ಮೆಕ್ಯಾನಿಕಲ್ ಮತ್ತು ಆಟೋಮೊಬೈಲ್ ಕ್ಷೇತ್ರಕ್ಕೆ ಬೇಕಾದ ಟೆಕ್ನಿಕಲ್ ಜರ್ಮನ್ ಪದಗಳನ್ನು ಶ್ರಮವಿಲ್ಲದೆ ಕಲಿತೆ.  

ಒಂದು ಕಡೆ ಟೆಕ್ನಿಕಲ್ ಮತ್ತು ಥಿಯರೆಟಿಕಲ್ ಜರ್ಮನ್ ಗೊತ್ತಿದ್ದರೂ, ಸಾಮಾನ ವಯಸ್ಕ ಮಂದಿಯ ಜೊತೆಗೆ ಮಾತನಾಡಲು ಬೇಕಾದ "ಮಗ, ಡೂಡ್, ಏನ್ ಗುರೂ" ಇಂತಹ ಜರ್ಮನ್ ನನಗೆ ತಿಳಿದಿರಲಿಲ್ಲ. ಹೀಗಾಗಿ, ಮನೆಹಾಳು ಸೀರಿಯಲ್ ನೋಡದ ನಾನು ಬಿಗ್ ಬ್ಯಾಂಗ್ ಥಿಯರಿ, ಹೌ ಐ ಮೆಟ್ ಯುವರ್ ಮದರ್, ಮನಿ ಹೇಯ್ಸ್ಟ್ ಮತ್ತು ಶರ್ಲಾಕ್ ಸರಣಿಗಳ ಜರ್ಮನ್ ಡಬ್ ವರ್ಷನ್ ನೋಡಿ, ಕ್ರೈಮ್, ಡಿಟೆಕ್ಟಿವ್ ಮತ್ತು ಇತರೆ ರೀತಿಯ ಪದಗಳ ಬಳಕೆಯನ್ನು ಕಲಿಯುವ ಪ್ರಯತ್ನವನ್ನು ಮಾಡಿದೆ.  

ಇದಲ್ಲದೆ, ಬಿಡುವಿನ ವೇಳೆಯಲ್ಲಿ, ಅಡುಗೆ ಮಾಡುವಾಗ ಅಥವಾ ಜಾಗಿಂಗ್ ಹೋಗುವಾಗ ಜರ್ಮನ್ ರೇಡಿಯೋ ಮತ್ತು ಜರ್ಮನ್ ಪಾಡ್‌ಕಾಸ್ಟ್‌ಗಳನ್ನು ಕೇಳುತ್ತಿದ್ದೆ. ಅಲ್ಲಿನ ಸ್ಥಳೀಯ ಸುದ್ದಿಗಳ ಅರಿವು ಹೊಂದಲು ಸುದ್ದಿಹಾಳೆ ಓದುತ್ತಿದ್ದೆ ಮತ್ತು ತಪ್ಪದೆ ರಾತ್ರಿ ಹೊತ್ತು ಸುದ್ದಿವಾಹಿನಿ  ನೋಡುತ್ತಿದ್ದೆ. ಈ ಮೂಲಕ ಎಲ್ಲಾದರೂ ರಾಜಕೀಯ ಚರ್ಚೆಗಳು ನಡೆಯುತ್ತಿದ್ದರೆ, ಅದನ್ನು ಅರ್ಥ ಮಾಡಿಕೊಂಡು ಭಾಗವಹಿಸಿ ಮಾತನಾಡಲು ಸಾಧ್ಯವಾಗುತ್ತಿತ್ತು. 

ಇದೆಲ್ಲಕ್ಕಿಂತ ಮುಖ್ಯವಾಗಿ, ಅಲ್ಲಿನ ಸ್ಥಳೀಯರೊಂದಿಗೆ ಇದ್ದ ಗೆಳೆತನ ಬಹಳ ಪರಿಣಾಮಕಾರಿಯಾದುದು. ಯಾರು ಏನು ಎಂದುಕೊಂಡರೂ ಸರಿ ಎಂದು ನಾನು ಹೆಚ್ಚಾಗಿ ನಮ್ಮವರುಗಳ ಜೊತೆ ಬೆರೆಯುತ್ತಿರಲಿಲ್ಲ. ಸಾವಿರಾರು ಮೈಲಿ ಪ್ರಯಾಣ ಮಾಡಿ ಇನ್ನೂ ನಮ್ಮವರು ಬೇಕು ಎಂದು ಕುಳಿತುಕೊಂಡರೆ ಹೇಗೆ? ಅಲ್ಲಿ ಇಲ್ಲಿ ಕನ್ನಡ ಸಂಘದ ಕಾರ್ಯಕ್ರಮ ಇದ್ದರೆ ಸುಮ್ಮನೆ ಹೋಗಿ ಬರುತ್ತಿದ್ದೆ ಹೊರತು ಎಷ್ಟು ಬೇಕೋ ಅಷ್ಟು ಅಷ್ಟೇ. ಕಷ್ಟ ಸುಖಕ್ಕಾಗಿ ಕನ್ನಡ ನಾಡಿನ, ಭಾರತ ಒಕ್ಕೂಟದ ಒಳ್ಳೆಯ ಗೆಳೆಯರೂ ಇದ್ದರು. 

ಹಾಸ್ಟೆಲಿನಲ್ಲಿ ಅಂತೂ ಹೆಚ್ಚಾಗಿ ಅಲ್ಲಿನ ಸ್ಥಳೀಯರ ಜೊತೆಗೆ ಸಮಯ ಕಳೆಯುತ್ತಿದ್ದೆ. ಹೀಗಾಗಿ ನಾನು ಕಲಿಯುತ್ತಿದ್ದ ಜರ್ಮನ್ ಅನ್ನು ಅವರೊಟ್ಟಿಗೆ ಪ್ರಯೋಗ ಮಾಡಿ ನನ್ನ ಜರ್ಮನ್ ಜ್ಞಾನವನ್ನು ಸುಧಾರಣೆ ಮಾಡಿಕೊಳ್ಳುತ್ತಾ ಸಾಗುತ್ತಿದ್ದೆ. ಹೀಗೆ ನಾನು ಕೆಲಸಕ್ಕೆ ಸೇರುವ ಮುನ್ನವೇ ದಿನನಿತ್ಯದ ಕೆಲಸಕ್ಕೆ ಬೇಕಿದ್ದ ಜರ್ಮನ್ ಅನ್ನು ಚೆನ್ನಾಗಿಯೇ ಕಲಿತಿದ್ದೆ.
 
ನಾನು ಜರ್ಮನಿಯಲ್ಲಿ ಇದ್ದದ್ದು ಕೆಲವೇ ಕೆಲವು ವರ್ಷಗಳು ಆದರೆ, ಇಂದಿಗೂ ಸ್ಥಳೀಯರಿಗೆ ಇಂಗ್ಲಿಷ್ ನಲ್ಲಿ ಹೇಳಿ ಎಂದು ಆರ್ಡರ್ ಇರಲಿ ನಯವಾಗಿ ವಿನಂತಿ ಕೂಡ ಮಾಡಲಿಲ್ಲ. ಎರಡು ಮೂರು ವರ್ಷಗಳಲ್ಲಿ ತಕ್ಕಮಟ್ಟಿಗೆ ಸುಲಲಿತವಾಗಿ ಮಾತನಾಡುವುದನ್ನು ಕಲಿತಿದ್ದೆ. ನಂತರ ಯಾವುದೇ ಕೋಚಿಂಗ್ ಇಲ್ಲದೆ B2 ಎಕ್ಸಾಮ್ ಕೂಡಾ ಪಾಸ್ ಮಾಡಿ, C1 ಮಾತುಗಾರಿಕೆಯ ಎಕ್ಸಾಮ್ ಕೂಡ ಪಾಸ್ ಮಾಡಿದೆ. 

ಹೀಗೆ ಹೋದ ಕಡೆ ಅಲ್ಲಿಯವರಾಗಿ ಬಾಳಬೇಕು ಎಂದರೆ, ಅಲ್ಲಿನ ಸ್ಥಳೀಯ ಭಾಷೆಯನ್ನು ಕಲಿತು ಅವರೊಟ್ಟಿಗೆ ಬೆರೆಯುವುದು ಬಹಳ ಮುಖ್ಯವಾಗಿದೆ. ಇದಕ್ಕೆ ನಾವು ಸ್ವಲ್ಪ ಶ್ರಮವನ್ನು ಹಾಕಲೇಬೇಕು. ಅದನ್ನು ಬಿಟ್ಟು ನಾಲ್ಕು ಗೋಡೆಯ ಮಧ್ಯೆ, ನಮ್ಮದೇ ಜನರೊಟ್ಟಿಗೆ ಗೇಟುಗಳನ್ನು ಹಾಕಿಕೊಂಡು ಜೀವನ ಮಾಡಿದರೆ ಯಾವ ಹೊಸತನವನ್ನೂ ಕಲಿಯಲು ಸಾಧ್ಯವಿಲ್ಲ. 

ಸ್ಥಳೀಯರೊಂದಿಗೆ ಬದುಕಿ ಅವರೊಂದಿಗೆ ಒಬ್ಬರಾಗಿ ಬಾಳ್ವೆ ಮಾಡದಿದ್ದರೆ ವಲಸೆ ಹೋಗಿ ಪ್ರಯೋಜನ ಆದರೂ ಏನು ಅಲ್ಲವೇ? ಎಷ್ಟು ದಿನ ಅಂತ ಹೋದ ಕಡೆ ಅತಿಥಿಗಳಾಗಿ ಬಾಳುವುದು?